‘ทีเอ็มบี’เดินหน้าฟรี‘ค่าธรรมเนียม’
ประหยัดได้เพียบตะลุยกวาดลูกค้าดูดจากแบงก์อื่น
13 มิ.ย. 2555

ประหยัดได้เพียบตะลุยกวาดลูกค้าดูดจากแบงก์อื่น
“แบงก์ทหารไทย” เขย่าตลาดลูกค้าธุรกิจออกผลิตภัณฑ์ฟรีค่าธรรมเนียม รายได้เข้าออกเดือนละ 1 ล้านบาท ลดค่าธรรมเนียมเคลียริงได้พันบาท 
นายปพนธ์ มังคละธนะกุล ประธานเจ้าหน้าที่บริหารเอสเอ็มอีและซัพพลาย เชน ธนาคารทหารไทย กล่าวว่า ธนาคารได้ออกบัญชีสำหรับลูกค้าธุรกิจ “ทีเอ็มบี วัน แบงก์ วัน แอคเค้าท์” เป็นบัญชีที่ลูกค้าสามารถฝาก ถอน และโอนเงินไปยังบัญชีของตัวเอง และของคู่ค้าแบบข้ามเขต รวมทั้งฝากเช็คเคลียริงเข้าบัญชีที่สาขาใดก็ได้โดยไม่เสียค่าธรรมเนียม แต่คู่ค้าต้องเปิดบัญชีทีเอ็มบี วัน แบงก์ วัน แอคเค้าท์ ของธนาคารทหารไทยเหมือนกัน ซึ่งหากเป็นลูกค้าธุรกิจของธนาคารอยู่แล้วไม่จำเป็นต้องเปิดบัญชีใหม่แค่ขอเปลี่ยนเป็นบัญชีกับสาขา
นายปพนธ์ กล่าวว่า ปัจจุบันลูกค้าธุรกิจเมื่อนำเช็คเข้าสาขาต้องเสียค่าเคลียริง 0.1% ของยอดหน้าเช็ค และเสียค่าธรรมเนียมการโอนเงินข้ามเขตครั้งละ 20 บาท ฉะนั้นเมื่อลูกค้ามีเงินหมุนเวียนค่าสินค้าเข้าและออกเดือนละ 1 ล้านบาท เท่ากับลูกค้าต้องเสียค่าธรรมเนียมอย่างต่ำเดือนละ 1,000 บาท ซึ่งหากลูกค้าหันมาใช้ผลิตภัณฑ์นี้ ก็ไม่ต้องเสียค่าธรรมเนียมในส่วนนี้ และยังช่วยร่นระยะเวลากระบวนการเคลียริงในรูปแบบเดิมที่นานประมาณ 2 สัปดาห์ ถึงจะได้เงินเหลือแค่ประมาณ 3 วัน
อย่างไรก็ดี รายได้ค่าธรรมเนียมที่หายไปได้รับการชดเชยจากดอกเบี้ยจ่ายให้กับลูกค้ากลุ่มนี้จะลดลง เนื่องจากการเปิดบัญชีทีเอ็มบี วัน แบงก์ วัน แอคเค้าท์ ลูกค้าจะมีทั้งบัญชีเงินฝากออมทรัพย์ และบัญชีกระแสรายวันคู่กัน ในส่วนบัญชีเงินฝากออมทรัพย์ธนาคารจะให้ดอกเบี้ย 0.125% จากปกติจะได้รับดอกเบี้ย 0.5% ซึ่งหากลูกค้ามีเงินฝากในบัญชีออมทรัพย์ขั้นต่ำ 1.5 แสนบาท จะสามารถโอนเงินไปยังธนาคารอื่นได้ฟรีเดือนละ 10 ครั้ง และฝากขั้นต่ำ 3.5 แสนบาท จะได้สามารถโอนเงินไปยังธนาคารอื่นได้ฟรีเดือนละ 30 ครั้ง โดยรูปแบบการทำธุรกรรมเป็นเงื่อนไขต้องทำผ่านสาขาเท่านั้น ระยะต่อไปจึงจะมีการพัฒนาไปสู่ระบบอินเทอร์เน็ตแบงกิง 
“ตอนนี้ออกผลิตภัณฑ์นี้ไปแล้ว 1 สัปดาห์ ลูกค้าธุรกิจหันมาใช้ผลิตภัณฑ์นี้เยอะ ธนาคารต้องการได้คู่ค้าของลูกค้ามาเป็นลูกค้าของธนาคารด้วย จึงต้องใช้ผลิตภัณฑ์นี้เหมือนกันถึงทำธุรกรรมต่างๆ ฟรีโดยไม่มีเงื่อนไขเรื่องสาขาข้ามเขต เมื่อเงื่อนไขต้องบัญชีออมทรัพย์กับกระแสรายวันก็เหมือนฝั่งที่เรียกว่าเงินดำกับเงินแดง คือได้เงินฝากต่อไปเงินกู้ก็จะตามมา เพราะลูกค้าจะได้วงเงินโอดี ต่อไปธนาคารก็จะได้ลูกค้าเงินกู้จากธนาคารอื่นด้วย” นายปพนธ์ กล่าว
นายปพนธ์ กล่าวว่า ปัจจุบันธนาคารมีลูกค้าธุรกิจซึ่งส่วนใหญ่ประกอบไปด้วยลูกค้าเอสเอ็มอีรวม 4.7 แสนบัญชี มียอดเงินรวม 1 แสนล้านบาท จากเงินฝากทั้งธนาคารที่มีอยู่ 1.6 แสนล้านบาท คาดว่าจะมีลูกค้าธุรกิจรายใหม่เข้ามาใช้บริการนี้ประมาณ 1.52 หมื่นราย ซึ่งน่าจะเป็นลูกค้าเอสเอ็มอี และมีเงินฝากใหม่เพิ่มอีก 11.5 หมื่นล้านบาท